PINEDO BUSTAMANTE (EH Bildu, 2015-04-30):
Egun on guztioi.
Gaurko honetan Maneiro jaunak Lurralde Historikoen Legearen inguruan berak azaldu duen moduan beste hainbatetan Legebiltzar honetara ekarri duen proposamena dakarkigu. Guk proposamen honi osoko zuzenketa aurkeztu diogu arrazoi nagusi bategatik, guk herri honetan ditugun instituzioen izaeraz eta eginkizunaz bestelako ikuspuntu bat dugulako.
Guk Bizkaia, Gipuzkoa eta Arabatik haratago Euskal Herri osorako herri ikuspegia dugulako. Jakitun errealitate bakoitza ezberdina dela eta beraz bide propioak jorratu beharko dituztela, baina beti ere euskal herritar guztiok aske eta gure eskubide sozial guztion jabe erabakitzeko gaitasuna lortzeko guztion artean adostutako bideak izango dira.
Euskal Herria Bildutik erabakitze eskubidea oinarri izango duen prozesu eratzailea habian jartzeko eskaintza politikoa egin diogu bai euskal jendarteari eta baita euskal eragile guztioi ere. Eta prozesu hau aurrera eramateko gaur indarrean dauden erakunde guztiak behar izango dira. Auto eraketari ekin beharko diogu gehiengo sozialak, politikoak eta instituzionalak bultzatuta eta hori Legebiltzar honek badu aukera eta badu ahalmena aldarrikatzeko.
Maneiro jaunak bere proposamenean herritarrengan berdintasunezko zerbitzu hobea azken helburutzat duela esaten du. Gaurkoan ez du ezer ere esan hurrengo maila instituzionalari dagokiola, estatu mailari dagokiola. Izatez, Legebiltzar honetan izandako beste hainbat eztabaidetan entzundakoaren arabera, maila horretara eraman nahi dituelako beti ere eraginkortasuna eta optimizazioa argudio moduan erabiliz jakina, hainbat eskumen eta erakunde.
Hau agerikoa denez gure herriaren burujabetasunaren guztiz kontrako norabidean doa eta beraz, gure taldearen jarreraren kontrako norabidea. Guk gizartearen zerbitzura egon behar diren erakunde horiek herritarren borondatea ardatz izango duen prozesu eratzailearen mesedetan egon behar direla uste dugu, estatuekin dituzten menpekotasunaz urratsek urrats gaindituz.
Euskal Herria Bildurentzat egin beharreko prozesu eratzailearen gakoetako bat gaurko egitura, bai forala eta bai autonomikoa birkokatzea, eta gaur egun ditugun erakundeen eraginkortasuna sendotzea izan behar da, erakunde horiek autoeraketaren oinarri eta bultzatzaile bihurtzeko.
...eta bultzatzaile bihurtzeko.
Bide honetan aurrera egiteko egin beharreko lege aldaketa guztiak bultzatu behar direla uste dugu, inposatutako sabairik gabe eta hori da gure proposamenean Jaurlaritzari eskatzen dioguna.
Egungo erakunde batzuk gure herriak bere burua gobernatzeko duen borondate politikoaren adierazle izan dira eta gaur badira ere, eta hori kontutan hartuz, erakunde hauen berriztatze beharra inoiz baino agerikoa dela uste dugu herri honen egituraketarako, zerbitzu publikoak sendotzeko eta eraginkorragoak izateko, azken finean, euskal herritar guztien mesederako.
Erakunde hauek benetan herri egituraketaren mesedean jarri behar ditugu, hori baita herritar burujabeez osatutako Euskal Herri burujabe izateko bide bakarra.
Azken urteetan ikusi izan dugu nola espainiar Estatuak agortua dagoen Estatutua bete gabe jarraitzen duen, nahiz eta orain dela 35 urte indarrean dagoen Legea izan eta krisialdi aprobetxatuz egoera okerrera joan da.
Espainiako Estatuak birzentralizatzeko hainbat eta hainbat ekimen martxan jarri ditu arlo guztietan, eta gure herriarengan eta gure instituzioengan izan beharreko begirunea guztiz galdu du.
Zer esan Nafarroan nafarrei inoiz galdetu gabe ezarri zitzaien erregimen foralari eusten diola eta jakina, Iparraldearen egoera askoz larriagoa da.
Jakin badakigu Espainiako Estatuan, krisi ekonomikoaz gain, krisi politiko eta instituzionala dagoela eta, hortaz, Estatua beraren egituraketa berriztatzeko proposamenak plazaratzen ari direla.
Jakin badakigu ere proposamen horien baitan sartzen dela edo sartzen dituztela gure Erkidegoan egin beharreko egituraketa aldaketa asko.
Espainiar Estatuaren eta bere Konstituzioaren erreforma ez da gure abia, baina badakigu gugan eta gure herriarengan eragina izango duela. Horregatik ere argi dugu gure herriaren egituraketarako egun ditugun instituzioak behar ditugula eta instituzio hauek eraginkorrak izan behar duela era guztietako disfuntzioak ekidituz.
Beraz, Euskal Herria beren proposamena hauxe da, erakunde eraginkortasuna sendotzeko eta disfuntzioak ekiditeko egin beharreko lege aldaketak bultzatzea, bai, Lurralde Historikoen Legea barne? Bai, baina beti ere erakunde hauek herritarren borondatea ardatz izanik prozesu eratzailearen mesedetan jarriz.
Eskerrik asko.